text: Drabs-sigtet fængslet frem til 31. januar
  08 januar 2011 kl. 15.18
  Den 39-årige kvinde, der er anholdt af Syd- og Sønderjyllands Politi sigtet for drab, er af dommeren ved retten i Esbjerg blevet fængslet frem til den 31. januar.
  Kvinden er sigtet for at have dræbt en 42-årig mand, der boede på en ejendom ved Skodborg nær Vejen.
  Hun nægter sig skyldig. 
  Det oplyser vagtchefen hos Syd- og Sønderjyllands Politi.
  Ifølge vagtchefen kærede kvinden ikke sin fængslingskendelse.
  Fængslingen sker efter et mere end fem timer langt retsmøde, hvor kvinden skulle forsvare sig mod politiets anklager om, at hun den 4. januar tog livet af Jørn Lund på en usædvanlig iskold og makaber facon.
  Ifølge politiets sigtelse så bagbandt den 39-årige kvinde sit offer, hvorefter hun slet og ret skar ham i halsen med en hobbykniv.
   Herefter bankede hun livet ud af den 42-årige mand med en stump genstand, som politiet endnu ikke har fundet.
  Retsmødet foregik af hensyn til den videre efterforskning for lukkede døre.
  